Өрт өчүргүч техника
Өрт өчүргүч техника - адамдарды, мүлктү жана табигый байлыкты өрттөн сактоочу техникалык каражаттар. Өрт өчүргүч техниканын негизгилери: өрт өчүргүч машина, поезд, самолёт, вертолёт жана кеме. Өрт өчүргүч жана кабарлагыч орнотмолор, өрт өчүргүч курал-жабдык, өрт өчүрүү гидраттары жана өрт өчүргүч каражаттарды өрт чыккан жерге жеткирүүчү башка жабдуулар да өрт өчүргүч техникага кирет. Өрт өчүргүч техниканы түзүүгө эң байыркы убакта эле далалат кылынган. Бирок 1-өрт өчүргүч орнотмо 1829-ж. Лондондо түзүлгөн. Россияда өрт өчүргүч насостор 1862-жылдан колдонулган. Мех. насос менен жабдылган өрт өчүргүч 1-машина 1892-ж. Германияда жасалып, Москвада 1-жолу 1907-ж. колдонулган. Өрт өчүргүч шаты 1907-ж. пайда болгон. Көп убакка чейин өрт өчүрүүдө суу керектелип келген, бирок май менен нефтини өчүрө албагандыктан, 20-кылымдын башында Баку гимназиясынын окутуучусу А. Г. Лоран өрт өчүрүүдө химиялык көбүктү колдонууну сунуш кылган. Көбүктүн өрт өчүргүч аракети жегич жана кислота эритмелеринин химиялык реакциясына негизделген. 1928-жылдан өрт өчүргүч машиналар сериялык түрдө чыгарыла баштаган. Күйүп жаткан нефть-газ фонтанын жардыруу менен өчүрүү ыкмасы жана анын техникасы СССРде түзүлгөн. 1967-жылдан СССРде өрт өчүргүч техниканын жаңы түрү өрттү газ-суу менен өчүргүч орнотмолор колдонулган. Мында газ-нефть фонтанын өчүрүү үчүн турбореактивдүү кыймылдаткычтан чыккан иштетилген газ менен суу буусунун аралашмасы пайдаланылат. Аэродромдордун, нефть-химия жана химия өнөр жайынын коопсуздугу үчүн өрт өчүргүч техниканын атайы түрлөрү галлоиддүү углеводород, инерттүү газдар, күкүм, көбүк жана тумандаткыч суу менен иштөөчү өрт өчүргүч орнотмолор колдонулат.
Техника

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А., Б.: Мамлекеттик тил жана энциклопедия борбору, 2014. илл. ISBN 978 9967-14-111 -7